31996R0031
L 008/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 31/96 НА КОМИСИЯТА
от 10 януари 1996 година
относно удостоверението за освобождаване от акциз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/12/ЕИО на Съвета от 25 февруари 1992 г. относно общия режим за продуктите, подлежащи на облагане с акциз, и държането, движението и контрола на такива продукти (1), последно изменена с Директива 94/74/ЕО (2), и по-специално член 23, параграф 1а от нея,
като има предвид, че държавите-членки освобождават от плащане на акциз продукти, подлежащи на облагане с акциз, доставени на въоръжените сили и на организациите, посочени в член 23, параграф 1 от Директива 92/12/ЕИО;
като има предвид, че в съответствие с член 23, параграф 1a от Директива 92/12/EИО въоръжените сили и организациите, посочени в член 23, параграф 1, имат право да получават стоки от други държави-членки при режим на отложено плащане на акциза срещу представяне на придружаващ документ, стига той да е съпътстван от удостоверение за освобождаване от акциз; като има предвид, че е уместно да се определят формата и съдържанието на удостоверението за освобождаване от акциз;
като има предвид, че на държавите-членки би следвало да бъде разрешено да разширят обхвата на разпоредбите на настоящия регламент, така че да включат и други области на косвено данъчно облагане;
като има предвид, че мерките, предвидени в настоящия регламент, са в съответствие със становището на Комитета по акцизите,
ПРИЕ НАСТОЯЩИЯ РЕГЛАМЕНТ:
Член 1
Документът, който се съдържа в приложението, се използва като удостоверение за освобождаване от акциз по смисъла на член 23, параграф 1a от Директива 92/12/ЕИО и се попълва съобразно инструкциите за попълване, включени в приложението.
Член 2
Държавите-членки могат да адаптират удостоверението за освобождаване от акциз, посочено в член 1, така че да се използва и в други области на косвеното данъчно облагане и да гарантират, че това освобождаване съответства на условията и ограниченията, прилагани при освобождаване в националното им законодателство.
Член 3
Всяка държава-членка, която желае да адаптира удостоверението за освобождаване от акциз, уведомява за това Комисията и ѝ предоставя цялата приложима или необходима информация в тази връзка. Комисията информира останалите държави-членки.
Член 4
Удостоверението за освобождаване от акциз се изготвя в два екземпляра:
-
единият остава при изпращача,
-
вторият съпътства придружаващия административен документ, посочен в член 18 от Директива 92/12/ЕИО.
Държавите-членки могат да изискат още един допълнителен екземпляр за административни цели.
Член 5
1. Лицензираният складодържател, който доставя стоки под режима на отложено плащане на акциз на въоръжените сили и организациите, посочени в член 23, параграф 1 от Директива 92/12/ЕИО, трябва да съхранява в документацията си удостоверенията за освобождаване от акциз.
2. За целите на параграф 1 удостоверението за освобождаване от акциз, надлежно подпечатано от компетентните органи на държавата-членка домакин, се предава от получателя на лицензирания складодържател.
Ако обаче доставените стоки са предназначени за служебно ползване, държавите-членки при определени от тях условия могат да освободят получателя от задължението да подпечатва удостоверението.
Член 6
1. Държавите-членки информират Комисията относно службата, която отговаря за подпечатването на удостоверението за освобождаване от акциз.
2. Държава-членка, която освобождава получателя от задължението за подпечатване на удостоверението в съответствие с член 5, параграф 2, втора алинея, информира за това Комисията.
3. В срок от един месец Комисията информира останалите държави-членки за получената от държавите-членки информация в съответствие с параграфи 1 и 2.
Член 7
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 януари 1996 година.